b'\n_START_ARTICLE_\nSra\xc4\x8dja dolina\n_START_PARAGRAPH_\nSra\xc4\x8dja dolina, tudi dolina \xc4\x8crnu\xc5\xa1nice, se razteza ob potoku \xc4\x8crnu\xc5\xa1nica na gri\xc4\x8devantem obmo\xc4\x8dju Ra\xc5\xa1ice severozahodno od \xc4\x8crnu\xc4\x8d. Sra\xc4\x8dja dolina predstavlja rekreacijsko obmo\xc4\x8dje Ljubljane in obmo\xc4\x8dje izra\xc5\xbeenih naravnih vrednosti, zato je tudi z zakonom zavarovana in ima status naravne vrednote.\n_START_SECTION_\nIme\n_START_PARAGRAPH_\nPredel, ki ga danes ozna\xc4\x8dujemo kot za\xc4\x8detek Sra\xc4\x8dje doline, je lokalno poimenovan z ledinskima imenoma Pe\xc4\x8dale in Laz (izgovorjeno v lokalnem govoru kot Was) in se je se je zato za dolino uporabljalo tudi ime V Pe\xc4\x8dalah. Dana\xc5\xa1nje ime se je prijelo v 70-letih, ko so dolino tako poimenovali taborniki Rodu Bi\xc4\x8dkove skale, Ljubljana - Be\xc5\xbeigrad.\n_START_SECTION_\nGeologija\n_START_PARAGRAPH_\nDolina \xc4\x8crnu\xc5\xa1nice je nastala ob pokritem Pol\xc5\xa1ni\xc5\xa1kem prelomu ter je na severovzhodu in jugozahodu obdana z gri\xc4\x8devnatim svetom Ra\xc5\xa1ice, od koder \xc4\x8crnu\xc5\xa1nica odvaja vode. Med kamninami prevladuje skrilavec, ni\xc5\xbeja podro\xc4\x8dja doline pa zaznamujejo plasti gline, ki so nastala v pleistocenu z mo\xc4\x8dnim mehanskim preperevanjem skrilavega glinavca, soliflukcijo in akumulacijskimi procesi. Tam je verjetno v geolo\xc5\xa1ki preteklosti Sava s prodom zajezila dolino, tako da je na podro\xc4\x8dju \xc4\x8crnu\xc5\xa1ke gmajne verjetno nastalo jezero in pozneje mo\xc4\x8dvirje._NEWLINE_Dolina je danes bogato prepletena z omre\xc5\xbejem potokov, ki se stekajo v \xc4\x8crnu\xc5\xa1nico, ob katerih so na pe\xc5\xa1\xc4\x8denih in glinenih naplavinah nastali mokrotni predeli z bogato floro.\n_START_SECTION_\nNaravne vrednote\n_START_PARAGRAPH_\nLeta 2000 je bila na 155 ha veliki povr\xc5\xa1ini popisana favna (vrbnice, mladoletnice, ka\xc4\x8dji pastirji, metulji, dvo\xc5\xbeivke in pti\xc4\x8di) ter vegetacija in izdelana ocena naravovarstvene vrednosti obmo\xc4\x8dja. Sra\xc4\x8dja dolina se je pokazala kot pomemben \xc5\xbeivljenjski prostor redkim in ogro\xc5\xbeenim \xc5\xbeivalskim in rastlinskim vrstam. Evidentirano je bilo 29 predvsem mo\xc4\x8dvirnatih in mokrotnih habitatov, ki dajejo dom 272 vrstam in podvrstam praprotnic in semenk, 45 vrstam ptic, 8 vrstam dvo\xc5\xbeivk, 53 vrstam dnevnih metuljev in6 vrstam ka\xc4\x8djih pastirjev. Sra\xc4\x8djo dolino ogro\xc5\xbeajo neprimerni posegi v vodni prostor in pretirana rekreativna dejavnost. Sra\xc4\x8dja dolina je predvidena za vklju\xc4\x8ditev v na\xc4\x8drtovani krajinski park Ra\xc5\xa1ica Dobeno.\n_START_SECTION_\nProblematika\n_START_PARAGRAPH_\nOd kar je bila Sra\xc4\x8dja dolina razgla\xc5\xa1ena za naravno vrednoto je bilo v njej storjenih mnogo nedovoljenih posegov, ki \xc5\xa1kodujejo naravni pestrosti ter habitatni vlogi tega prostora. V zadnjih letih je najve\xc4\x8d prahu dvignila nedovoljena postavitev prostora za piknik. Lastnik enega izmed zemlji\xc5\xa1\xc4\x8d je postavil indijansko vas, ki bi naj slu\xc5\xbeila temu namenu. Poleg tega je bilo na istem zemlji\xc5\xa1\xc4\x8du storjenih \xc5\xa1e mnogo nedovoljenih posegov, kot so zemeljski izkopi, snovanje ribnika, golosek, sadnja alohtonih rastlinskih vrst._NEWLINE_V zadnjih desetletjih je bilo v dolini uni\xc4\x8denih tudi mnogo mokrotnih travnikov, posegi v strugo potoka \xc4\x8crnu\xc5\xa1nica ter izsekani jel\xc5\xa1evi gozdovi._NEWLINE_Velik problem je tudi onesne\xc5\xbeevanje mokrotnih travnikov z gnojili. S tem izginejo dolo\xc4\x8dene rastline, ki so pomembne za to obmo\xc4\x8dje, pojavi pa se tudi onesna\xc5\xbeenje voda._NEWLINE_Pritisk na okolje prihaja tudi zaradi bli\xc5\xbenjega naselja in predvsem mesta, kjer je velika koncentracija prebivalstva. Zaradi tega prihaja do mno\xc5\xbei\xc4\x8dnega obiska ljudi na to obmo\xc4\x8dje. Pojavlja se onesna\xc5\xbeevanje z odpadki, ki jih odmetavajo obiskovalci.'